62022CO0067_INF
Rješenje Suda (šesto vijeće) od 1. rujna 2022. – Pharol
(predmet C-67/22)
„Zahtjev za prethodnu odluku – Članak 99. Poslovnika Suda – Članci 63. i 65. UFEU-a – Slobodno kretanje kapitala – Porez na dobit pravnih osoba – Dividende primljene od društva sa sjedištem u državi članici društva primatelja – Dividende primljene od društva sa sjedištem u trećoj zemlji – Nacionalni propis kojim se želi ukinuti dvostruko oporezivanje – Različito postupanje – Ograničenje – Opravdanje – Učinkovitost poreznog nadzora – Nepostojanje ugovorne obveze pružanja poreznih informacija”
Slobodno kretanje kapitala i sloboda platnog prometa – Ograničenja – Porezno zakonodavstvo – Porez na prihod pravnih osoba – Oporezivanje dividendi – Nacionalni propis kojim se nastoji ukinuti dvostruko oporezivanje – Propis koji dopušta rezidentnom društvu države članice potpuni ili djelomični odbitak dividendi koje isplaćuje rezidentno društvo iste države članice – Propis koji ne dopušta takav odbitak ako je društvo koje isplaćuje dividende rezident treće države – Dopuštenost – Pretpostavke
(čl. 63. i 65. UFEU-a)
(t. 28., 34.-43. i izreka)
Izreka
Članke 63. i 65. UFEU-a treba tumačiti na način da im se ne protivi nacionalni propis kojim se želi ukinuti dvostruko gospodarsko oporezivanje dividendi na temelju kojeg rezidentno društvo iz dotične države članice može od svoje oporezive dobiti odbiti dividende koje joj raspodjeljuje drugo rezidentno društvo, ali ne može odbiti dividende koje joj raspodjeljuje društvo sa sjedištem u trećoj zemlji zbog toga što potonju s državom članicom oporezivanja ne veže nikakva ugovorna obveza pružanja poreznih informacija, kad se na taj odbitak primjenjuje uvjet o obvezi oporezivanja društva koje raspodjeljuje dividende u toj trećoj državi i kad, zbog toga što ta treća država nema ugovornu obvezu pružiti informacije, nije moguće dobiti te podatke od te iste zemlje. Država članica nije dužna omogućiti poreznom obvezniku da sam dostavi dokaze da su ispunjeni potrebni uvjeti za ostvarenje tog odbitka kada, zbog tog nepostojanja ugovorne obveze, navedena država članica ne može provjeriti istinitost tih dokaza.